Meisie beseer toe valmskermspringer haar trefDie valskermspringers het met vlae geland waarop “For our soldiers” (vir ons soldate) gestaan het. (Foto: Verskaf / SA Weermagvereniging) ŉ 12-jarige meisie is Sondag in ŉ fratsongeluk beseer toe sy tydens die Raad vir Militêre Veterane Organisasies se jaarlikse gedenksdiens by die Voortrekkermonument voor ŉ valskermspringer beland het. Patsy van Staden het gesig eerste op die teeroppervlak van die parkeerterrein voor die monument geval toe die ervare valskermspringer, wie se naam nie bekend is nie, haar van agter af getref het. Sy het haar wangbeen gebreek en sal na verwagting Saterdag ŉ operasie by die Steve Biko-hospitaal in Pretoria ondergaan. Die gedenkdiens is by die Suid-Afrikaanse Weermag se Muur van Herinnering gehou en daar is verskeie aktiwiteite aangebied wat deur die Suid-Afrikaanse Weermagvereniging gereël is. “Van dié aktiwiteite was valskermspringers wat op die parkeerarea van die Voortrekkermonument geland het. Een van die valskermspringers het nie op die landingsone geland nie, maar teen ’n graad 6-kind gebots. Dit was duidelik ’n fratsongeluk,” het Gerhard Pretorius, kommunikasiebestuurder by die Voortrekkermonument, in ŉ verklaring gesê. “Veiligheidspersoneel was onmiddellik by die kind en ambulansdienste en paramedici, wat op die terrein was vir die funksie, het dadelik die kind behandel. Die kind is per ambulans na ’n nabye hospitaal vervoer waar die kind mediese sorg ontvang het.” Die valskermspringers het met vlae geland waarop “For our soldiers” (vir ons soldate) gestaan het. (Foto: Verskaf / SA Weermagvereniging) Lt.kol. Laurel Thatcher, voorsitter van die Pretoria-militêre valskermklub wat die demonstrasies gereël het, verduidelik dat die valmskermspringer op pad was om te land, maar dat die valskerm vinniger beweeg het as wat hy verwag het. “Die springer het verder as beplan geland omdat daar nie baie wind in die landingstrook was nie. Hy het toe van agteraf in die meisie vasgevlieg, wat op daardie oomblik met haar rug na hom gestaan het. Sy is nie agter hom aangesleep nie, maar het hard op haar gesig geval. “Dit was regtig ŉ ongeluk. Die springer is baie ervare. Dis die eerste keer in sy hele loopbaan wat so iets gebeur. Dit vreet aan hom. Hy het selfs al vir haar ŉ geskenkie gestuur en ons is deurlopend met haar en haar ma in kontak.” Babsie van Staden het Donderdag aan Maroela Media gesê dat dit “goed gaan” met haar dogter. “Sy ontvang goeie mediese sorg en haar skanderings lyk positief.” Die Voortrekkermonument het reeds met die gesin kontak gemaak en staan hulle saam met die SA Weermagvereniging by. Dié vereniging is ook met ŉ ondersoek na die voorval besig. Die valskermspringers het met vlae geland waarop “For our soldiers” (vir ons soldate) gestaan het. (Foto: Verskaf / SA Weermagvereniging) Pretorius sê Sondag se geleentheid is deur sowat 800 mense bygewoon. Die gedenkdiens het ten doel om afgestorwe soldate se lewens te herdenk en word reeds sedert die oprigting van die gedenkmuur in 2009 gehou. Gedurende die Covid-19-inperking is die diens virtueel aangebied. Dit is die naweek onder andere deur familielede van dié soldate, oudsoldate, kultuurorganisasies, politici en lede van die publiek bygewoon. Genl. George Meiring, oudhoof van die Suid-Afrikaanse Weermag en die Suid-Afrikaanse Nasionale Weermag, was ook daar om hulde te bring. Verskeie kranse is vir die soldate neergelê en vliegtuie en helikopters het ook vertonings gedoen. Die valskermspringers het met vlae geland waarop “For our soldiers” (vir ons soldate) gestaan het.